Østerdølenes lag i Oslo

Østerdølenes lag i Oslo er et bygdelag for Østerdøler i Oslo, med røtter tilbake til 1922. Laget har flere særlag; idrettslag, kor, musikkorps og spellmannslag. Laget har ei stor tømmerhytte, Østerdalshytta, i Lommedalen som kan kan leies av både medlemmer og eksterne personer. Østerdølenes lag i Oslo er medlem av By- og Bygdelagsforbundet.

Spellmannslaget

Østerdølenes Spellmannslag ble stiftet 1977 og har som formål å holde i hevd og gjøre kjent tradisjonsmusikk fra Østerdalen og tilgrensende områder. Laget består av ca 30 aktive medlemmer i alle aldre bosatt i Oslo-området. Flere av medlemmene består av ungdom som kommer til Oslo mens de er under utdannelse. Repertoaret dekker en vid musikalsk bredde, fra storgards- og runddansmusikk til de mange ulike bygdedansene som finnes i Østerdalen. Spellmannslaget deltar på kappleiker, festivaler og dansespillinger i både inn- og utland, og har i mange år hevdet seg i tétskiktet på landsbasis. Laget har bl.a. vunnet Landskappleiken fire ganger, siste gang i 2004. I 1992 ga spellmannslaget ut en CD med tradisjonsmusikk fra Østerdalen, en utgivelse som ble nominert til Spelemannprisen i 1993. Spellmannslaget har egen Facebookside.

Musikkorpset

Østerdølenes musikkorps (ØMK) ble stiftet i 1986 og skal legge vekt på musikalske ferdigheter og et godt miljø til beste for sine medlemmer. ØMK har tilhold i, og spiller mange konserter i Oslo og omegn, men arbeider også for å holde god kontakt med korpsbevegelsen i Hedmark/Oppland, spesielt med korpsmiljøet i Østerdalen. Det gjennomføres en rekke spilleoppdrag i løpet av sesongen. Konserter av ulik art, nissespillinger, 17. maispilling, stevne, seminarer, dugnader og noen ganger utenlandsturer og konkurranser. Musikkorpset har egen Facebookside.

Idrettslaget

Østerdølenes idrettslag (ØIL) ble stiftet i 1931 og har som formål å fremme idrett i sunne former gjennom samarbeid og kameratskap. ØILs hovedaktiviteter er håndball og fotball. Innen håndball er det to damelag (et i 4.divisjon og et bedriftslag) og innen fotball et 7'er damelag i 1.divisjon og et herrelag i 7.divisjon. Majoriteten av de som er med er Østerdøler som studerer i Oslo. Idrettslaget har egen Facebookside.

KORØLIO

KORØLIO er et blandakor tilhørende Østerdølenes lag i Oslo. Koret ble startet i september 2018. Koret består av omlag 20 sangere. Holder julekonsert og andre konserter i løpet av året. KORØLIO har egen Facebookside.

Østerdalshytta

Østerdalshytta er ei flott tømmerhytte i Lommedalen i Bærum. Hytta er bygd i 1930 og har sengeplass til 20 personer. Man kan enkelt komme seg til hytta enten med bil eller med kollektivt. Hytta leies ut hele året, både til medlemmer og til andre som måtte ønske seg en tur i skog og mark. Østerdalshytta er registrert på ut.no og man kan følge med på aktiviteten via hyttabloggen.

Historie

Det var herrene Dagfinn Hamlander, Ola Lømo, Otto Neverlien og Oskar Vold, alle fra Elverum og Leif Dæhlie fra Alvdal som tok initiativet til å starte et lag for østerdøler i Oslo. Initiativet resulterte i at Østerdalslaget ble stiftet 29. oktober 1922. Bare vel en måned senere, 3.desember, kom det nok et lag for østerdøler i Oslo. Det fikk navnet Østerdølen, og stiftere var Svein Balstad, Kjartan Hofstad, Hans Rusten, A. Sundet, Th. Sandsjøviken og en ved navn Bratberg. Det var målsaken som var grunnen til at det ble dannet to lag. Østerdalslaget var et vanlig bygdelag, mens Østerdølen var et litt «finere» lag, gjerne med middag på lagets arrangementer. Begge lagene arbeidet  parallelt frem til 1942, da okkupasjonsmakten forbød all virksomhet. Høsten 1945, med fredsrus og samhørighet, besluttet de to lagene å legge alle stridsspørsmål tilside, for så å samles i ett lag. Sammenslåingen resulterte i Østerdølenes Lag i Oslo. Laget samler østerdøler fra Elverum i sør til Røros i nord og selvsagt fra det vidstrakte Trysil i øst. Det nye styret måtte ha tilnærmet like mange fra hvert av de to lagene og fikk det. Tilsvarende med lagets fane, hvor motivet fra de to fanene måtte samordnes.